Хітры вол
*Беларуская народная казка
ў апрацоўцы Міхася Пазнякова*

Пайшоў вол сена касіць. Косіць, пракосы разбівае, сушыць, ды на неба пазірае: каб хоць вецер хмары не прыгнаў. «Пакуль добрае надвор'е, — думае, — сена насушу, у стог складу, тады і зімы няма чаго баяцца».

Тут воўк ідзе. Убачыў ён вала.

— Ты бык? — пытае.

— Не, я вол.

— Сена косіш?

— Кашу.

— Рагамі грабеш?

— Грабу.

— Хвастом падграбаеш?

— Падграбаю.

— А мяне ты не баішся? Зірнуў на яго вол і кажа:

— Ды не толькі цябе, але і двух такіх не баюся!

Паверыў воўк і пайшоў шукаць сабе памочнікаў. Назаўтра прыходзіць ужо з двума братамі.

— Ты бык? — зноў пытае.

— Не, я вол.

— Сена косіш?

— Кашу.

— Рагамі грабеш?

— Грабу.

— Хвастом падграбаеш?

— Падграбаю.

— А трох нас ты таксама не баішся?

Што валу рабіць? Давай ён далей хітрыць.

— Не толькі трох, — кажа, — а і чатырох не баюся.

Паверылі ваўкі і падаліся шукаць новых сяброў.

Доўга шукалі. Нарэшце прыходзяць на балота цэлаю воўчай зграяй. Глядзяць, а там ужо стог сена стаіць і вала не відаць.

Кінуліся злосныя ваўкі па следзе і прыбеглі да двара, дзе вол жыў. А ягоны двор высокім частаколам абгароджаны. Круціліся, круціліся ваўкі, скакалі, скакалі, але да вала так і не дабраліся.

— Ага, — закрычалі яны са злосці. — Ты, баязлівец, схітрыў!

— Хай сабе і схітрыў, — кажа вол, — толькі ж стог сена ў пагодлівыя дні накасіў. Ды і шкура ад вашых воўчых зубоў цэлая засталася.

I пацягнуліся ваўкі прэч, хвасты падцяўшы[[1]](#footnote-1).

1. *Падця́ўшы хвасты* — падкруціўшы хвасты. [↑](#footnote-ref-1)